Kegyelem nektek és békesség Istentől a mi Atyánktól és az Úr Jézus Krisztustól!

Mt 11, 2-10

*2János pedig, amikor hallott a börtönben Krisztus cselekedeteiről, elküldte tanítványait, 3és megkérdezte tőle: Te vagy-e az Eljövendő, vagy mást várjunk? 4Jézus így válaszolt nekik: Menjetek, és mondjátok el Jánosnak, amiket hallotok és láttok: 5vakok látnak, és bénák járnak, leprások tisztulnak meg, és süketek hallanak, halottak támadnak fel, és szegényeknek hirdettetik az evangélium, 6és boldog, aki nem botránkozik meg énbennem.
7Amikor azok elindultak, Jézus beszélni kezdett a sokaságnak Jánosról: Miért mentetek ki a pusztába? Szélingatta nádszálat látni? 8Ugyan miért mentetek ki? Finom ruhába öltözött embert látni? Hiszen akik finom ruhákat viselnek, azok a királyok palotáiban vannak. 9Ugyan miért mentetek ki? Prófétát látni? Bizony mondom nektek, még prófétánál is nagyobbat. 10Ő az, akiről meg van írva: „Íme, én elküldöm előtted követemet, aki elkészíti előtted az utat.”*

Útépítésre hívott Gyülekezet!

Menjetek és mondjátok el, amiket láttatok és hallottatok! Sőt, menjetek és mondjátok el csak azt, amit ti megéltetek Krisztussal! Semmi többet!
Nem mély teológiát kell kifejtened, nem bibliai igéket kell felmondanod, mint a verset, nem meggyőző érveket kell felsorakoztatnod, hogy a másik megtérjen, hanem egészen egyszerűen csak lépj oda a másik emberhez és mondd el neki, hogy milyen úgy élni, hogy élő kapcsolatod van a Megváltó Úrral! Építs te is utakat Krisztus felé egyszerűen csak abból, amit te kaptál!

Egyszerű ez az út, de mi mégis elég rázósnak tudjuk megélni, és bizony lépten nyomon elkezdjük túlbonyolítani, vagy épp lebutítani – talán épp azért, mert azt reméljük, hogy úgy majd könnyebb lesz. De az a helyzet, hogy ha nem személyes a hitvallásunk, sőt hadd fogalmazzak úgy, hogy ha nem a legmélyebben személyes az örömünk, hogy Krisztussal élhetünk, akkor hiába minden szép szó, minden díszkivilágítás az életünkbe, akkor bizony halott, üres marad a hitvallásunk.
Ne másnak a hitvallását próbáld átvenni, vagy eltanulni! Ne bemagolni akard az igét, mert ezek nem érnek semmit. Az nem a tiéd. Van neked saját élményed az Úr szabadításáról, van neked saját élményed a te mennyei Atyád áldásairól, van neked Krisztus hited – hát akkor arról beszélj!
Szeretem Zoránnak az *Apám hitte* című dalát. Kedvelem már az elejét is, amikor valóban arról énekel, hogy miben hitt az ő apja, de vegyük észre, hogy ezek a sorok is mindig azzal zárulnak, hogy „*S úgy hiszem, ez így volt szép.”* – azaz azzal, hogy személyesen ő mit vall ezekről. Mégis a dal számomra onnantól lesz igazán erős, mikor már arról kezd énekelni, hogy: *„Én is hiszek egy-két szép dologban”* – és aztán sorolja, hogy ő személy szerint miben hisz.

Azt hiszem, hogy ezzel keresztényként is így vagyunk. Sorolhatjuk, hogy a régi, vagy a mai világ keresztény egyházai mit vallanak, sorolhatjuk, hogy a Magyarországi Evangélikus Egyház mit is vall, sorolhatjuk, hogy a nagyszüleink, a szüleink mit is vallottak, vagy épp, hogy mit vall a szomszédom, de a kérdés nem ez, nem itt fordul a kocka, hanem ott, hogy te mit, illetve kit vallasz. Te személy szerint kibe kapaszkodsz napról napra.

Keresztényként, azaz Krisztust követőként, a missziói parancsot, Jézus nekünk is szóló küldését, talán jól ismerjük. Tanúságtételre, tanításra, Krisztushoz vezetésre hív minket. És, ha meggondoljuk, akkor a mai igében a Keresztelő János tanítványainak szóló válasz is meglehetősen hasonló elemeket tartalmaz.
Elsőre, talán az is érdekes, hogy Jézus miért nem, egy egyszerű igennel, vagy nemmel felel, egy őszinte kérdésre: *„Te vagy-e az Eljövendő, vagy mást várjunk?”*

Mielőtt tisztázzuk, hogy Jézus miért nem teszi ezt, kérem, hogy idézzünk fel, egy igazán és hosszú ideig várt eseményt!
Számomra, ilyen volt például első gyermekem megszületése. Már nagyon vártuk Őt. Tudtuk, hogy lassan közeledik a kijelölt nap. Izgalom, készülődés, félelmek és kétségek, öröm, mind ott voltak ebben a várakozásban. Figyeltük a jeleket és összekészülve vártuk a pillanatot. Családunk és barátaink pedig az örömhírt, amely már bármikor érkezhet. A saját hasonló várakozás élményed kapcsán, hadd kérdezzem meg: Van-e neked ma ilyen várakozásod Krisztusra? Van-e neked ma, ilyen feszületen figyelő, reménységgel teli advented?

Keresztelő János nem épp meghitt környezetben várja, hogy végre hozzá is eljusson az igazi örömhír, hogy Jézus valóban betöltötte-e mindazt, amiről ő már hallotta korábban a Lélek kijelentését, azaz, hogy valóban ő a Messiás. Egy börtönben ül, ahová a rosszakarói gyakorlatilag ártatlanul zárták és jól tudja, hogy egyáltalán nincs sok esélye a szabadulásra. Őt azonban láthatóan nem is a szabadulása izgatja a legjobban. Illetve, nem a börtönből való kiszabadulása. János számára az Eljövendő, a megígért Messiás, a Szabadító személye, akinek az eljövetelét ő volt hivatott előkészíteni, sokkal fontosabb mindezeknél. Keresztelő János a valódi szabadítás örömhírére vár.
A tanítványai pedig tudják is ezt róla és elviszik a kérdését, magát a várakozását, Jézushoz. A Mester pedig egy megnyugtató; „Igen, én vagyok.” válasz helyett, látásra és hallásra buzdítva, útnak indítja János tanítványait, hogy így válaszoljanak aztán. De olvasunk-e arról ezután, hogy János tanítványai csalódottak lennének?
Nem, mert látnak és hallanak! Megláthatják saját szemeikkel a jeleket és hallhatják a tanúságtételeket. Megtapasztalhatják az igazi örömöt, amelyről János is beszélt nekik. Ez a látás és hallás pedig Krisztustól van, így pedig Jánoshoz, ennek az örömhírnek az üzenetével térhetnek vissza, azaz nem egy betanult szöveggel, nem valami frappáns tanítói, vagy dorgáló válasszal a Mestertől, hanem élő, személyes hitvallással, evangéliummal a szívükben.

Advent harmadik vasárnapja, a hagyomány szerint örömvasárnap. Az örömünk pedig egy Keresztelő János örömével. A Szabadító eljött! Advent, adventus Domini, az Úr eljövetele nem egy kivágott újságcikk, nem egy kattintás vadász szalagcím, hanem az én személyesen megélt valóságom. Az Úr az, aki értem - a hűtlenlenért - eljött és eljön, mert mérhetetlen kegyelemmel szeret engem. Ez az az öröm, ez az a bizonyosság, amiről más-más szavakkal, más-más élethelyzetekkel, de te is és én is tudunk, illetve tudhatunk beszélni. Ez a mi útkészítői szolgálatunk. Ez az, amire minket is elhív az Úr. Hogy az által a krisztusi szeretet által, amit megéltünk és megélünk, mi is az Ő szeretetének az útépítői legyünk szerte a világban, a legszürkébb hétköznapon is.
Advent 3. vasárnapjának az ószövetségi igéje ez: *„Építsetek utat a pusztában az Úrnak! […] Az Úr jön hatalommal.”*, ami bár szépen kapcsolódik a mai igehirdetési igénkhez, de talán az eleje kicsit furcsán hat, hiszen ahhoz szokott hozzá az ember, hogy az adventi időszak az a várakozás és nem az aktív munkának az időszaka kell, hogy legyen.

De nem csak emiatt tűnhet furcsának ez az ige, hanem azért is, mert úgy tűnik, hogy nem a lelki elcsendesedésre hív, hanem arra, hogy menjek ki a megszokott, a békés környezetemből, az otthonomból, ki a pusztába és ott kezdjek el valamit.
Menj és kezdj ott szolgálatba, ahol nem a kényelem, nem a megszokott keretek várnak, ott, ahol ma még nincs semmi csillogás, mint akár János börtönében!
Menj és kezdj ott szolgálatba, ahova elsőre, magadtól talán nem is vágynál!

De miről is szól mindez ma? Végül is miért úgy küldi el Jézus Keresztelő János tanítványait, ahogy elküldi?
Mert az akarja, hogy értsék, hogy értsük, hogy a Lélek által az Úr az, aki küld minket, hogy a mi mennyei Atyánk úgy, ahogy régen a prófétákat, úgy, ahogy Máriát és József, úgy, ahogy Keresztelő János tanítványait, úgy ma minket is új utakra, új szolgálatokba, a Krisztus hűséges követésére hív. És ez nem mindig kényelmes, nem mindig könnyű, nem mindig az, amit mi várunk, de higgyétek el, hogy ezek az útépítések, a szeretetnek ezek a szolgálatai, az őszinte tanúságtétel pillanatai, mind-mind értetek vannak.

És mi is lehetne annál nagyobb bizonyíték erre, mint, amit az ige is kijelent itt nekünk az ézsaiási igében: „*Az Úr jön hatalommal.”*. Azaz, ha felnézel az adventi úton, akkor látod, érzed, tudod, hogy ott szemben, már a látóhatáron, a te Megváltód, valóban a Krisztus, a Messiás jön hatalommal, az Ő teljes szeretetével jön te eléd is az úton.

Vegyük hát észre, és vegyük komolyan Testvérek, hogy Karácsony nem egy szívmelengető történet elmesélése, de még csak nem is Jézus születéséről való megemlékezés és békés hálaadás!
Karácsony ünnep! Ünnep, amelyen Isten szabadító akaratától kellene, hogy hangosan, személyes örömmel tanúságot tegyen az egész világ.
Ez az, amire készülünk adventben, ennek az örömnek a bizonyosságát helyezi Keresztelő János, az ő tanítványai, és te eléd is ez az ige hiszen ennek, a szeretetben megnyilvánuló evangéliumnak a továbbadását bízta Jézus rád is.
Menjetek hát el és mondjátok el, amiket láttatok és hallottatok, mondjátok el, hogy Krisztusban ti hogyan kaptok napról napra kegyelmet, menjetek és építsétek az evangélium útját azzal, hogy elmondjátok, hogy Jézus a Krisztus és már itt van, közel! Ámen!